KOMISIJOS SPRENDIMAS
2008 m. vasario 18 d.
iš dalies keičiantis Sprendimą 2006/766/EB dėl trečiųjų šalių ir teritorijų, iš kurių yra leidžiama importuoti bet kokio pavidalo žmonėms vartoti skirtus žuvininkystės produktus, sąrašo
(pranešta dokumentu Nr. C(2008) 555)
(Tekstas svarbus EEE)
(2008/156/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (1), ypač į jo 11 straipsnio 1 dalį,
kadangi:
(1)
Reglamentu (EB) Nr. 854/2004 nustatytos specialios gyvūninės kilmės produktų oficialios kontrolės organizavimo taisyklės. Šio reglamento 11 straipsnyje numatyta, kad turi būti sudaromi trečiųjų šalių ir trečiųjų šalių dalių, iš kurių leidžiama importuoti nurodytus gyvūninės kilmės produktus, sąrašai bei nustatomi reikalavimai, į kuriuos turi būti atsižvelgiama sudarant sąrašus.
(2)
2006 m. lapkričio 6 d. Komisijos sprendime 2006/766/EB, nustatančiame trečiųjų šalių ir teritorijų, iš kurių leidžiama importuoti dvigeldžius moliuskus, dygiaodžius, gaubtagyvius, jūrų pilvakojus ir žuvininkystės produktus, sąrašus (2), išvardytos šios trečiosios šalys, kurios atitinka Reglamento (EB) Nr. 854/2004 11 straipsnio 4 dalies reikalavimus, ir dėl to gali užtikrinti, kad tie į Bendriją eksportuojami produktai atitiktų nustatytus sanitarinius reikalavimus vartotojų sveikatai apsaugoti.
(3)
Trečiosios šalys ir teritorijos, iš kurių yra leidžiama importuoti bet kokio pavidalo žmonėms vartoti skirtus žuvininkystės produktus, išvardytos to sprendimo II priede.
(4)
Šiuo metu Armėnija įtraukta į tą priedą, tačiau iš jos leidžiama importuoti tik „gyvus ne ūkyje auginamus vėžius“. 2007 m. kovo mėn. Komisijai atlikus inspekciją šioje šalyje nustatyta, kad termiškai apdoroti ir šaldyti ne ūkyje auginami vėžiai atitinka susijusius sanitarinius reikalavimus. Todėl reikia išplėsti Armėnijos grafoje esantį sąrašą ir įtraukti termiškai apdorotus ne ūkyje auginamus vėžius ir šaldytus ne ūkyje auginamus vėžius.
(5)
Juodkalnija, kuri šiuo metu įtraukta į Sprendimo 2006/766/EB II priedą, tačiau iš jos leidžiama importuoti tik „natūralioje jūros aplinkoje sugautą neišdarinėtą, neapdorotą šviežią žuvį“, pateikė mokslinės informacijos ir padavė papildomą prašymą leisti iš šios trečiosios šalies importuoti gėlavandenius vėžius. Todėl dabar esantis apribojimas turėtų būti panaikintas. Turėtų būti leista importuoti žuvininkystės produktus.
(6)
Bosnija ir Hercegovina šiuo metu neįtraukta į Sprendimo 2006/766/EB II priedą. 2005 m. rugpjūčio 29 d.-rugsėjo 2 d. Komisija atliko inspekciją šioje šalyje. Buvo įrodyta, kad kompetentingos institucijos suteikė visas būtinas garantijas, kad būtų patenkintos reikalaujamos sanitarinės sąlygos. Todėl Bosnija ir Hercegovina turėtų būti įtraukta į trečiųjų šalių, iš kurių valstybės narės gali leisti importuoti žuvininkystės produktus, sąrašą.
(7)
Bulgarija ir Rumunija šiuo metu įtrauktos į Sprendimo 2006/766/EB II priedą. Tačiau, kadangi sąrašas galioja tik trečiosioms šalims, šioms dviem valstybėms įstojus į Europos Sąjungą jis nebetaikomas. Todėl šių dviejų valstybių narių įrašai turėtų būti panaikinti.
(8)
To sprendimo I priede išvardytos trečiosios šalys, iš kurių leidžiama importuoti bet kokio pavidalo žmonėms vartoti skirtus dvigeldžius moliuskus, dygiaodžius, gaubtagyvius ir jūrų pilvakojus. II priedo 6 išnašoje, susijusioje su Maroku, yra papildomų reikalavimų tam tikriems apdorotiems dvigeldžiams moliuskams. Tačiau siekiant nuoseklumo, šiuos reikalavimus tikslinga perkelti į I priedą.
(9)
Todėl Sprendimą 2006/766/EB reikėtų atitinkamai iš dalies pakeisti.
(10)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/766/EB I ir II priedai pakeičiami šio sprendimo priedo tekstu.
2 straipsnis
Šis sprendimas taikomas nuo 2008 m. kovo 1 d.
3 straipsnis
Šis sprendimas skirtas valstybėms narėms.
Priimta Briuselyje, 2008 m. vasario 18 d.